钦定古今图书集成/明伦汇编/氏族典/第026卷 > 《王应麟姓氏急就篇》 > 洪芹
## 钦定古今图书集成/明伦汇编/氏族典/第026卷 > 《王应麟姓氏急就篇》 > 洪芹

按《宋史洪芹传》：“芹，尚书右仆射适之曾孙，以大父泽
入官，甫更调，登进士第，自南平司法改钦州教授。部
使者爱其才，先后并荐之，有旨召审察。丁内外艰，入
主省架阁，迁太学博士，论对发明絜矩之道，擢国子
博士，出通判南剑，入为太常博士，累迁将作少监。属
词臣无当上意，慨然思得天下士，丞相程元凤言：当
今地望，无逾洪芹者。”进兼翰林，权直秘书少监。开庆
元年，升学士院，继权礼部侍郎、中书舍人。属兵兴，帝
悟柄任非人，自贻国祸，诏书所至，闻者奋激，盖芹所
草也。丁大全罢相，出典乡郡，芹请追官远窜，以伸国
法。沈炎乘上怒攻丞相吴潜，芹独缴奏曰：“方国本多
虞，潜星驰赴阙，理纷镇浮，陈力为多。”一旦视为弁髦，
得无如《诗》所谓“将安将乐，女转弃予乎？”慷慨敢言，天
下义之。迁礼部侍郎。帝锐意向用而以论去，退寓永
嘉，怡然自适。咸淳初，起知宁国府，卒。有《文集》。